FLORENTIN POPESCU

(3.IV.1945, Lera-Chiojdu, Buzău) poet, prozator, istoric şi critic literar, ziarist

A urmat cursurile şcolii primare în satul natal, pe cele gimnaziale şi liceul („B. P. Hasdeu”) în oraşul Buzău, apoi Facultatea de Limbă şi Literatură Română din Universitatea Bucureşti, luându-şi licenţa în anul 1969. A lucrat ca redactor la mai multe ziare, reviste şi edituri (Viaţa studenţească, Viaţa Buzăului, Informaţia Bucureştiului, Sport – Turism, Albatros, Manuscriptum), la Consiliul Naţional al Audiovizualului şi la Muzeul Naţional al Literaturii Române. Poet, prozator, istoric literar şi reporter, Florentin Popescu a debutat publicistic în revista „Luceafărul”, în 1963, iar editorial cu volumul de versuri „Obsesia păsărilor” (Colecţia „Luceafărul”, 1970).

Ulterior a tipărit peste şaizeci de volume, într-o paletă tematică variată (poezie, proză, istorie literară, dicţionare, memorialistică, reportaje). Este autorul lucrării „O istorie anecdotică a literaturii române” (1995), al monografiilor „Viaţa lui V. Voiculescu”, „N. Labiş”, „Romanul vieţii şi operei lui Alexandru Odobescu”, „Necunoscutul Macedonski”.

De asemenea, al unor dicţionare de literatură română, de literatură universală, cărţi pentru copii, precum şi al unor lucrări de sinteză: „Divinităţi, simboluri şi mistere orientale” (5 volume, 1999-2003), „Dicţionar de mitologie orientală” (2005), „Babilon, oraşul blestemat” (1998). În domeniul poeziei a publicat volumele: „Obsesia păsărilor” (1970), „Mereu-peregrinul” (1972), „Cuvinte de grâu” (1975), „Ţărmul uitat şi alte poeme” (1981), „Diligenţa cu păsări” (1983), „Peregrin la Ninive” (1988), „Flăcări şi porumbei” (1989), „Cele mai frumoase poezii” (1992), „Elegia cailor pierduţi” (ediţie bilingvă, română- albaneză, 2007), „101 poeme” (2011).

ARMATĂ NOUĂ

În armata noastră-nfloritoare

Tunurile-s duse la casare

Totuşi, de priveşti atent,

Trag tunuri unii-n Parlament

ÎNGRIJORARE

Ne-așteaptă-o iarnă cu ninsori

Când cad pe glie fulgii şi seaştern

Vor mai cădea şi barosanii uneori

Din Parlament, de la Guvern…

UNOR PENSIONARI CARE STAU TOATĂ ZIUA LA PALAVRE

În câmpul muncii când erau

Gazu-ntr-una îl ardeau

Astăzi, trist am constatat

Că gazul nu s-a terminat

MATRIMONIALĂ

Tânără frumoasă şi calină

Caut bărbat cu vilă şi maşină

Că mă pricep să-i fiu oricui pe

plac

Până când fac din el aurolac

UNUIA CARE TOATĂ VIAȚA ŞI-A DORIT SĂ FIE ŞEF

Trece carul mortuar discret,

Cernite-n urmă, cunoştinţe multe

Doar pe fața răposatului regret

Că a ajuns aşa târziu în frunte.

UNEI CASIERIȚE DE LA MARKET

Ea scana coduri de bare,

El, cu mare-nflăcărare

Voia şi-altfel de scanare,

Ea-i ceru – c-aşa e pontul

Întâi să-şi mai dilate contul

LANSARE DE CARTE

La lansarea trâmbițată

Vin invitații ca o turmă,

Dar mai vin şi pişcotari

La trataţia de la urmă

LUI ȘTEFAN CAZIMIR

Maestre, ai condus un doctorat

Doamnei din ţinuturi prahovene

Şi-acum mă-ntreb, profund

mirat:

Cum oare te-ai documentat

Cu sticle sau cu damigene?

LANSĂRI DE CARTE LA LIBRĂRIA „,M. SADOVEANU”

La.,,Sadoveanu” se lansează cu duiumul

Volumele – şi totul merge strună,

Deşi mai zice-n şoaptă câte unul

Că-i este dor şi de o carte bună

LUI GEO CĂLUGĂRU

Eşti, desigur, pehlivan, ştrengar

Dar de asta, zău, nu-mi pasă

Porți catrenu-n buzunar

Deşi umorul l-ai lăsat acasă

APAR FOARTE MULTE CĂRȚI FĂRĂ VALOARE

A spus un scriitor mai de departe

Că vede Paradisul ca o carte,

Dar eu privind aşa harababură

Încep să cred că Iadu-i editură

SE SCRIE ŞI SE PUBLICĂ MULT

Copacii toți de prin pădure

Nu se mai tem acum sărmanii

De foc, de viscole ori de secure

Cât se-ngrozesc să nu ajungă

Hârtie, la toți grafomanii

Contents